Die Odontologa | coetzeeblog
27 Saterdag Jun 2015
Ek dink die senuwees is minder. Dalk is dit net ´n bluf, want ek weet, dié keer is dit nie ´n tand wat getrek gaan word nie. Dat hulle vriendelik is, en weet wat hulle doen, weet ek al. Die feit dat hulle mooi is, is net ´n bonus. Dan kan ´n man mos nie vrees wys nie, maar ek kan nie anders as om te dink aan ´n vorige besoek nie. Die tand, of wat oor was van hom, het 'n wortel gehad, wat goed gevestig was, as gevolg van die baie kalk in die Suid-Oos Vrystaatse water en genoeg melk as kind, moes verwyder word. Weet nie wie het ek later die jammerste gekry nie? Vir myself wat die gebeur en die gekraak, binne my oopsgesperde kakebeen, beleef het, of vir haar wat gespook en gespook het nie. Op ´n stadium moes sy rus. Die sweet het ons albei afgestroom, ten spyte van die lugreëling, wat daardie somersdag, op sy maksimum gestel was. Later het sy erken, dat sy nog nooit so ´n halsstarrige tand gesien het nie.
Doctora Gisella M Camperi C, is een van die twee plaaslike odontoloë en haar assistente is Andrea Castaño. Van dat ons hier gearriveer het, was dit vir ons baie opsigtelik dat die tandartse van die wêreld hoofsaaklik dames is. Hulle kan nie glo, as ek noem, dat waar ons vandaan kom, dit hoofsaaklik 'n man se beroep is nie. Hoekom sou dit hier so ´n gewilde beroep onder die dames wees? Maklike antwoord. Die spreekkamer is aan die huis en dit is dus gerieflik om naby die kinders en die huishouding te wees. Dit maak baie sin.
Sien bordjies langs die strate: Dentista. Vra ek, as jy nou ´n dentista is, wat is die manlik daarvan. Lag sy, nee, ek is ´n odontologa, die manlik daarvan is odontologo. Daardie dentistas wat jy so langs die pad sien, is eintlik, wat ons in goeie Afrikaans sou noem, "dental mêkkenieks". Is jy klaar gestudeer, ja, maar ek is besig, buitemuurs, om my verder te bekwaam en dan sal ek kan spesialiseer en operasies doen.
As ek uitstap, is ek tevrede. Die versorging van die tanne, is in goeie hanne.
14 thoughts on "Die Odontologa"
Junie 27, 2015 om 5:48 nm
Ek sien die foto's is nog maar klein?
Junie 27, 2015 om 7:18 nm
Junie 27, 2015 om 10:42 nm
Interresante kykie na tandartse in Suid Amerika… dankie 🙂
Junie 28, 2015 om 6:41 vm
Dis nou interesant. My tande is onder narkose getrek. Die narkotiseur moes my kakebeen vashou sodat die tandarts nie my kakebeen saam met kiestande uittrek nie. Ek het hele klomp jare net die eenkant kiestande gehad en hul het so ontwikkel dat hul net nie wou uitkom nie. My kakebeen het steeds n geklak as ek nie oppas hoe ek eet nie!( Jou fotos mooi duidelik- niks mee verkeerd meer nie)
Junie 28, 2015 om 8:35 vm
Tande, is maar 'n gelol,veral as daar 'n probleem is. Na daardie geval,het my wang, lank gevoel of hy heeltemal verrek was. Wonder nou net of die foto's se kwaliteit swakker word as ek hulle so uitrek? Danie.
Junie 28, 2015 om 8:41 vm
Het gou getoets. As mens op foto kliek gee hy vir jou n mooi lekker foto. (Lekker is seker nie regte woord- duidelik is seker beter!) Die tande wat so diep gewortel is is maar n"pyn in die kaak"
Junie 28, 2015 om 10:11 nm
Sal seker, mettertyd, die kuns bemeester om goeie foto's te plaas. As ek so na oa joune en perdebytjie s'n kyk, dan sal dit nog laaaank neem.
Junie 29, 2015 om 3:31 vm
Jong daar is nie baie verkeerd met jou fotos nie. As jy jou foto plaas op jou nuwe pos dan wys hy aan regterkant jou foto in Upload Media. Onder dit kom kry jy attachment supply laaste een daar is Size en tabel met hoe grot jy fotos wil hê Ek dink joune is op oomblik die medium grootte. Probeer large of full size. Jou fotos behoort dan lekker groot te wees. (Jy het ook die sizes in jou settings moes invul!) Hoop dit help!
Junie 29, 2015 om 6:12 nm
Baie dankie, nou net ´n blog gestuur en nou lees ek eers hier. Eendag op ´n reëndag, vandag was een, sal ek dit ook onder die knie kry en dan kan ek verder kyk om my blog se gesig meer interessant te maak. Dankie, nou moet ek net onthou waar was hierdie aanbeveling van jou.
Junie 29, 2015 om 9:48 nm
Eintlik as jy weet waar om te kyk is dit maklik om te doen. Ek vergeet meestal om die groote te verander! Daar is rerig nie iets verkeerd met jou se blad meer nie. Fotos is mooi in middel en duidelik
Junie 28, 2015 om 10:49 vm
Ek praat nie graag oor hierdie onderwerp nie. Myne moet almal getrek word en ek het in Namakwaland grootgeword – oorvloedige floried in die water.
Junie 28, 2015 om 10:09 nm
Daardie ding. lê seker vir my ook nog voor, maar stel maar uit, tot hulle heeltemal weggeslyt is. Sterkte!